Peter Skaarup (DF), 2011-05-30:
Der var nogle, der efterlyste, at jeg og Dansk Folkeparti kom med nogle svar på det her.
Jeg kan sige til dem, der måske har manglet Dansk Folkeparti i debatten, at vi ikke har været fraværende i den offentlige debat.
Vores ordfører har deltaget lige så kraftigt som den konservative ordfører og andre på forskellig vis.
Men jeg skal da meget gerne lige fortælle her i salen, hvad baggrunden er for, at vi kan støtte det her forslag.
Vi er ligesom regeringen optaget af, at det, der foregår i fængslerne, er fornuftigt, og at dem, der opfører sig ordentligt i fængslerne, også får en gulerod, hvilket kan betyde, at de kommer ind på det rette spor.
Det, der er helt afgørende for os i Dansk Folkeparti, er, at der er styr på, at der ikke bare gives carte blance til, at man, fordi man siger, at man gerne vil opføre sig ordentligt, så også får mulighed for at gøre de ting, som er indeholdt i forslaget.
Nej, det skal præciseres, at det selvfølgelig er under meget nøje overvågning af Kriminalforsorgen, hvis der skal gives lempelig mulighed for, at man kan få prøveløsladelse på et tidligere tidspunkt.
Derfor har vi jo også i betænkningen til det her forslag slået fast – og jeg vil lige nævne det, for det er tilsyneladende noget, der er forbigået nogle af ordførernes opmærksomhed – at prøveløsladelse efter den her ordning forudsætter, at hensynet til retshåndhævelsen ikke skønnes at tale imod det, og at det indebærer, at der udvises meget betydelig varsomhed med at anvende ordningen over for indsatte, der afsoner straffe for de groveste forbrydelser, herunder personer, der har begået grov kriminalitet med fare for personers liv eller helbred, eller som har deltaget i omfattende organiseret kriminalitet.
Det kunne f.eks. være rocker- eller bandekriminalitet.
Så der er egentlig taget højde for de i øvrigt meget sjældne bekymringer, synes jeg, som Socialdemokraterne og SF pludselig har, om, at man er for lempelig i forhold til indsatte i danske fængsler.
Jeg har jo hørt på, at f.eks. Socialdemokraterne ikke ville støtte højere straffe for hjemmerøveri.
Vi har jo forhøjet straffen her under forhandlingerne om 2020-planen i form af en fordobling.
Det vil sige, at man går fra 2½ års fængsel i normalsituationen, når der ikke er nogen andre omstændigheder end de normale, og op til 5 års fængsel.
Jeg har konstateret, at Socialdemokraterne ikke vil være med til det.
Jeg har også konstateret, at man ikke rigtig har kunnet vride en mening ud af Socialistisk Folkeparti.
Jo, det var vist noget med, at det var forkert at bringe de her ting ind i forhandlingerne om 2020-planen, hvor der i øvrigt var en hel del andre ting inde i billedet.
Måske bunder al den her furore under andenbehandlingen af et forslag, der ikke handler om det her, i, at der hos Socialdemokraterne og SF er en ekstrem grad af irritation og surhed over, at nogle af de ting, som har ligget Dansk Folkeparti og regeringen på sinde, nemlig at man kraftigt og markant straffer for personfarlig kriminalitet, dvs. hjemmerøverier, voldtægt og grove indbrud, er taget op og løftet af Dansk Folkeparti og regeringen i forbindelse med de her ting.
Jeg tror i virkeligheden, at det er det, der ligger bag, at vi skal høre på lange beklagelser over noget, som normalt ville blive støttet af Socialdemokraterne og SF og Enhedslisten.
Normalt er det jo kongstanken, at man skulle kunne prøveløslades før tiden, hvis man opfører sig ordentligt.
Det har det sådan set også været fra vores side.
Vi synes også, det er fornuftigt, at man har kunnet gennemføre den her noget for noget-ordning.
I øvrigt er det jo også sådan, at vi her i efteråret kommer tilbage til diskussionen om hele Kriminalforsorgen, hvor en hel del af de ting, som man med rette kan diskutere, og som er rejst af Socialdemokraterne og SF, altså undervisning i fængslerne, uddannelsesforhold, sikkerhed osv., selvfølgelig vil blive diskuteret sådan mere generelt.
For det er der, man skal kigge på budgetterne fremadrettet.
Men lige nu og her handler det om, at man vil forbedre noget for noget-ordningen, som har været en succes.
Og jeg kan egentlig ikke rigtig forstå hele den her ballade om det.
Men der må være en eller anden mening med det.
Jeg tror, det handler om et forsøg på at forvride nogle ting af propagandamæssige årsager og en surhed over, at straffen for hjemmerøveri, voldtægt og grove indbrud bliver forhøjet nu.
Det er man måske ikke så glad for, men det er bare ærgerligt.
For det sker.
Det har vi så fået gennemtrumfet.
Jeg tror også, det kan bunde i en surhed over, at man i forbindelse med forhandlingerne om tryghedspakken jo også nu får etableret det, man kalder et rocker- og bandefængsel.
Det har været diskuteret et stykke tid, men nu er der sat penge af.
Og i øvrigt skulle man glæde sig over, at der i den her tryghedspakke er sat penge af til mange af de initiativer, som man tidligere har været sur over der ikke var sat penge af til.
Det er faktisk sådan, at man indkalkulerer, at der sættes penge af til flere fængselspladser, når det gælder de højere straffe for hjemmerøveri, indbrud osv., og der sættes også penge af til etablering af det her fængsel for de rigtig grove rockere og indvandrerkriminelle.
Så i det hele taget må vi sige, at hvis man her er lidt sur i dag, så tror jeg, det i virkeligheden handler om, at man hos Socialdemokraterne og SF så at sige har fået taget brødet ud af munden.
Man er enormt bange for, at man ikke kommer med i de positive ting, som er blevet gennemført, og det handler jo dybest set om, at hverken Socialdemokraterne eller SF er villige til at finde de penge, der skal til, for at gennemføre de initiativer, som vi sætter i gang nu.
Med andre ord synes jeg altså, at hvis man mener noget med, at en noget for noget-ordning er fornuftig, altså at dem, der lægger noget ind i puljen og opfører sig ordentligt, også får nogle lempeligere forhold i forbindelse med prøveløsladelse, så burde man jo støtte det forslag her, ligesom Venstre, Konservative, Dansk Folkeparti og i øvrigt Enhedslisten og Liberal Alliance gør, i stedet for at lave strategiske, taktiske og mærkelige manøvrer.
Det tror jeg i virkeligheden ikke man kommer særlig langt med.
Men derfor kan man selvfølgelig sagtens gøre det.
Det har man så også gjort i dag, og det bruger vi så lidt tid på.